19. schôdza NR SR - 12.deň - B. popoludni
Dátum: 2024-10-01
Poslanec: Matovič, Igor (SLOVENSKO)
Druh vystúpenia: Vystúpenie v rozprave

2. Ďakujem pekne. Čiže veľmi stručne, jasne. Podviedli ste ľudí pre voľbami, alebo aj tri roky pred voľbami ste ľuďom sľubovali, že vy viete hospodáriť lepšie. Hovorili ste, že 17 mld. vám stačí pri výdavkoch štátu, na čo sú Matovičovi v rozpočte 30 mld. eur. Teraz Kamenický má 45 a stále mu nestačí. Ide zadlžovať, ide ožobračovať ľudí, ide zvyšovať tak dane, že sem už žiaden veľký investor na Slovensko ani nepríde. Zo Slovenska buduje budúci skanzen, kde, bohužiaľ, budeme chodiť len navštevovať svojich starých rodičov, ale ľudia radšej, mladí ľudia budú žiť niekde inde. Je to obrovská hanba, lebo vyhováranie sa na to, že musíte konsolidovať, lebo tí pred vami nevedeli hospodáriť, je príkre popretie faktov. Lebo keď my sme počas troch kritických rokov, krízových rokov mali dlh 12 mld. eur za tie tri roky, tak vy teraz za jeden rok v priemere robíte sedem. To znamená, za štyri roky idete zadlžiť republiku o 28 mld. eur, hoci my sme financovali ťažké krízy za 12 mld. eur, vy za štyri roky idete urobiť dlh 28 mld. eur bez akýchkoľvek kríz. Hanba, popretie predvolebných sľubov. Sľúbili ste nezdražovať, zdražujete všetko. Sľúbili ste lacnejšie energie, zvyšujete cenu plynu o 30 %. Sľúbili ste všetkým nechať to, čo majú, nikomu na nič nebudete siahať, to povedal Fico, každému jednému idete zobrať a po budúcom roku, alebo v budúcom roku jediní ľudia na tom zarobia, a to je tých 16 ľudí, ktorí sedia na vláde, ktorí si zvýšili sami sebe platy, ale ľuďom idete zvýšiť dane a idete ich zodrať z kože. To, že idete okradnúť zdravotníkov, ktorí Ficovi zachránili prdel, zachránili život, je najcynickejší krok zrejme za 30 rokov v politike. Lebo takto napľuť do očí ľuďom, o ktorých hovorí teda, že mu zachránili život a potom im ukradnúť 250 miliónov na platoch, to sa len tak ľahko nevidí, respektíve to nenájdete úplne nikde. Hlavná vec je však, že nemuselo sa vôbec zdražovať, nemuselo sa vôbec ľuďom siahať do peňaženky ak by sme nemali v pozícii ministra financií absolútne diletanta , ktorý je neschopný. Ak by sme nemali zločincov typu Tibora Gašpara a ostatní, ktorí si tu sami sebe nadelili amnestiu za rozkrádanie štátu. Zločinci, ktorí uvoľnili orgány činné v trestnom konaní nie čestným policajtom a prokurátorom, ale členom organizovaného zločinu, mafii, ktorá následne tento štát pomáhala spolu s nimi rozkrádať. Týmto ľuďom po voľbách rok sa snažili nadeliť amnestiu za zločiny rozkradnutia štátu a teraz vystavujú týmto zákonom ľuďom účet, že kto to zaplatí. Chcú, aby tieto ich, tento diletantizmus a rozkrádanie republiky zaplatili ľudia. To, že okradnú rodiny s deťmi o 600 mil. eur na daňovom bonuse, je už len čerešničkou na torte. Rodina s dvomi stredoškolákmi stratí 2 160 eur len na daňovom bonuse. Ďalších 720 eur na DPH a ďalšie stovky a tisícky eur na ostatných svinstvách, ktoré ste si na ľudí nachystali. Že vám nie je hanba! Samozrejme, popritom sa snažíte ľuďom podsúvať, že teda vy na ľudí myslíte a vy len dobre pre nich chcete. Každopádne nie je to pravda. Preto aj my predkladáme pozmeňujúce návrhy zákonov, ktorými sa vám budeme snažiť klopať na svedomie. Samozrejme vieme, že ľudia bez svedomia veľmi ťažko sa im svedomie zobudí, ale za pokus to stojí. Čiže budem predkladať v závere pozmeňujúci a doplňujúci návrh, ktorý zabezpečí, aby daňový bonus fungoval v tom systéme, ako funguje tento rok aj na budúci rok. Čiže aby ste nemohli okradnúť rodinu s deťmi od 15 do 18 rokov o 2/3 daňového bonusu, aby ste o 100 % daňového bonusu nemohli okradnúť rodinu s dieťaťom nad 18 rokov. Jednoducho je to svinstvo, to, čo ste spravili, to, čo chystáte na ľudí a je to presný opak toho, čo ste sľúbili pred voľbami. Druhá vec, aby som vám nastavil zrkadlo, alebo aby sme vám nastavili zrkadlo, je v duchu toho, čo je napísané na tomto tričku. Najprv ste si zvýšili sami sebe platy a potom ľuďom dane. Čiže dávam vám možnosť zahlasovať za pozmeňujúci a doplňujúci návrh, ktorý zruší amorálne zvýšenie platov, samozvýšenie platov členmi vlády, kedy si sami sebe zvýšili platy od 45- do 65-tisíc eur v čistom, každý jeden sám sebe si. A následne idete ľudí zodrať z kože. Potom vám predkladám viacero, myslím, že ich je dokopy raz, dva, tri, štyri, päť samostatných pozmeňujúcich a doplňujúcich návrhov, veľmi kratučkých, ktorých pointa je len v tom, že vám ponúkam premenovanie tohto zločineckého návrhu zákona, ktorým ožobračujete ľudí, aby mal správny názov. Lebo vy tomu hovoríte, že to je zákon o zlepšovaní stavu verejných financií. A ja vám v ňom ponúkam iné možnosti, aby ste si vybrali priliehajúci názov, aby sme neklamali, alebo aby ste neklamali ľudí. Čiže jednu možnosť budete mať zákon o prehlbovaní sociálnych rozdielov medzi chudobnými a bohatými, alebo to môžme nazvať zákon súvisiaci s neschopnosťou vlády Slovenskej republiky spôsobujúcou ďalšie ožobračovanie ľudí, alebo zákon v súvislosti s rozhodnutím členov Slovenskej republiky zvýšiť sebe platy a ľuďom dane, alebo zákon, ktorý sa bude volať v súvislosti s ďalším znižovaním ich sociálneho štandardu. Takže päť, či šesť, päť plus dva, päť pozmeňujúcich návrhov si dovolím prečítať po skončení môjho vystúpením, a týmto sa tam hlásim teda o slovo. Tam už, samozrejme, to zdôvodnenie podľa rokovacieho poriadku čítať nemôžem, ale myslím si, že takto vám predložené pozmeňujúce návrhy nastavia dostatočne zrkadlo a ukáže sa teda, že či chcete zodrať z kože rodiny s deťmi, či si stojíte za tým, že je férové voči ľuďom si zvýšiť platy a potom ich zodrať z kože a hlavne teda to samo nazvanie... (Prerušenie vystúpenia časomerom.)